Hendrik Krumm

Hendrik Krumm (21. detsember 1934 Leisi – 12. aprill 1989 Tallinn) oli eesti ooperilaulja (lüüriline tenor), Estonia esitenor, keda peetakse Tiit Kuusiku ja Georg Otsa kõrval üheks Eesti vokaalkunsti silmapaistvamaks esindajaks. Ta lõpetas 1953. aastal (I lend) Leisi Keskkooli, 1958. aastal Tallinna Muusikakooli (õppides seal esmalt siiski baritonina) ja 1963. aastal Tallinna Riikliku Konservatooriumi Aleksander Arderi lauluklassis, olles Arderi üks viimaseid õpilasi. Kooli ajal tegeles kergejõustikuga ja enne konservatooriumi astumist õppis mõnda aega Eesti Riiklikus Kunstiinstituudis skulptuuri. Oma erakordselt dramaatilise laulustiili omandas 1965–1967 maailma ooperikunsti Mekas – Milano La Scala laulukoolis legendaarse Enrico Caruso õpilase Gennaro Barra juhendamisel, kuhu pääses tänu 1960. aastate "suure sula" tõttu, kuid esimese eestlasena pärast sõda. Krummiga samas grupis õppisid Barra juures ka sellised maailmanimega ooperitenorid nagu Vladimir Atlantov, Vagan Mirakjan ja Virgilijus Noreika. Viimase kolmega jäi Krumm mõningatel andmetel elu lõpuni headesse suhetesse. Mainimist väärib ka fakt, et koos Krummiga pääsesid La Scalasse õppima ka Anu Kaal, Mati Palm, hiljem Helvi Raamat, Tarmo Sild ja Väino Puura. Siiski oli Krumm üks väheseid, kellel lubati Nõukogude Liidust väljaspool ringreisidel käia ja ennast täiendada. Krumm töötas Estonia solistina 1961. aastast kuni surmani 1989. aastal. Ta oli väga populaarne ja oodatud solist Moskva Suure teatri laval ning käis ringreisidel esinemas maailma suurematel ooperilavadel. On tegutsenud ka ooperilavastajana (Giuseppe Verdi "Maskiball" 1985. aastal ja tema diplomilavastus Georges Bizet’ "Carmen", kus Micaëlat laulis I kursuse üliõpilane Maarja Haamer). 1976. aastast töötas ka Tallinna Riikliku Konservatooriumi õppejõuna (1981. aastast dotsent). Krumm võttis kindlalt 2. oktaavi do-d, mis on ooperitenorile küllaltki nõudlik noot. Lavapartneritena on Krummi kõrval esile tõusnud Urve Tauts, Margarita Voites, Anu Kaal, Georg Ots, Aino Külvand, Tiit Kuusik, Mare Jõgeva, Mati Palm, Tiina Jaaksoo, Teo Maiste, Maarja Haamer, Veera Nelus jt. Tema õpilased olid muuhulgas Aare Saal, Tiit Aruvee, Nadia Kurem, Vello Jürna jt. Hendrik Krumm suri 12. aprillil 1989 54-aastaselt operatsiooni käigus tekkinud südametrombi tõttu. 1968 Eesti NSV Teatriühingu preemia Manrico (Verdi "Trubaduur") osatäitmise eest 1968 Eesti NSV teeneline kunstnik 1974 Eesti NSV rahvakunstnik 1980 NSV Liidu rahvakunstnik 1983 Georg Otsa nimeline auhind 1989 Eesti Teatriliidu muusikaauhind Alates 1995. aastast antakse Saaremaal välja Hendrik Krummi nimelist kultuuripreemiat. Aastatel 2005 ja 2006 korraldati Kuressaare Ooperipäevade raames Kuressaare Ooperifestivali Sõprade Klubi eestvedamisel Hendrik Krummi nimelist noorte lauljate konkurssi. Tava katkes, kui ooperipäevade korraldamise võttis üle Eesti Kontsert. Nathanael (Jacques Offenbachi – "Hoffmanni lood", 1957) Lõkov (Nikolai Rimski-Korsakov – "Tsaari mõrsja", 1959) Gustav III (Giuseppe Verdi – "Maskiball", 1960 ja 1985) Vaudemont (Pjotr Tšaikovski – "Jolanthe", 1961) Rodolfo (Giacomo Puccini – "Boheem", 1962 ja 1977) Don Jose (Georges Bizet – "Carmen", 1963 ja 1982) Radames (Giuseppe Verdi – "Aida", 1964) Alfredo (Giuseppe Verdi – "Traviata", 1965 ja 1974) Manrico (Giuseppe Verdi – "Trubaduur", 1967; strettat esitas üle 100 korra) Hertsog (Giuseppe Verdi – "Rigoletto", 1968) Enzo (Amilcare Ponchielli – "Gioconda", 1969) Ülo (Evald Aav – "Vikerlased", 1969) Edgardo (Gaetano Donizetti – "Lucia di Lammermoor", 1970 ja 1984) Shemeikka (Aarre Merikanto – "Juha", 1970 Savonlinna ooperifestivalil) Don Carlos (Giuseppe Verdi – "Don Carlos", 1971) Neeme (Eugen Kapp – "Tasuleegid", 1974) Ernesto (Gaetano Donizetti – "Don Pasquale", 1974) Christian (Eino Tamberg – "Cyrano de Bergerac", 1976) Foresto (Giuseppe Verdi – "Attila", 1976) Sergei (Dmitri Šostakovitš – "Katerina Izmailova", 1977) Turiddu (Pietro Mascagni – "Talupoja au", 1978) Tonio (Gaetano Donizetti – "Rügemendi tütar", 1979) Šuiski (Modest Mussorgski – "Boriss Godunov", 1980) Rodolfo (Giuseppe Verdi – "Luisa Miller", 1981) Jenik (Bedřich Smetana – "Müüdud mõrsja", 1983) Tüürimees (Richard Wagner – "Lendav Hollandlane", 1984) Rene (Franz Lehár – "Krahv Luxemburg", 1986) Golitsõn (Modest Mussorgski – "Hovanštšina", 1987) Hoffmann (Jacques Offenbach – "Hoffmanni lood", 1988) Faust (Arrigo Boito – "Mefistofeles", 1988) Hendrik Krumm oli abielus Berta Krummiga (1938–2017) ning 1974. aastast näitleja ja laulja Katrin Karisma-Krummiga. Tehnikateadlane Lembit Krumm oli Hendrik Krummi vend. Vaus, Heili. Mälestuseks. Eesti Päevaleht, 11. aprill 1999.] "Sirp, Kalender". Originaali arhiivikoopia seisuga 4. veebruar 2014. Vaadatud 24. märtsil 2010. "Ajatelg Leisi kooli lehel". Originaali arhiivikoopia seisuga 2. veebruar 2014. Vaadatud 26. jaanuaril 2014. Ooper Kuressaares. Sirp, 11. august 2006. Antoloogia. Hendrik Krumm – ooperiaariad, -duetid ja laulud. (Eesti Raadio 2004; 4 CD-d) Helga Tõnson – Hendrik Krumm // 264 lk (Eesti Raamat 1984)